ພໍ່ແມ່ຂອງ ພວກນັກສຶກສາເມັກຊິໂກ ທີ່ຫາຍໄປ ເພີ້ມທະວີ ຄວາມພະຍາຍາມຂຶ້ນ
ພວກ​ພໍ່​ແມ່​ຂອງ​ນັກ​ສຶກສາ​ ໄດ້​ເຕົ້າ​ໂຮມ​ກັນ ​ເມື່ອ​ນຶ່ງ​ເດືອນຜ່ານ​ມາ ຍ້ອນຄວາມ​ໂມ​ໂຫ ທີ່​ລັດຖະບານ​ບໍ່​ໄດ້​ດຳ​ເນີນ​ການ ຢ່າງພຽງພໍ ​ໃນ​ການ​ຊອກ​ຫາ​ ພວກ​ລູກ​ເຕົ້າ​ຂອງ​ເຂົາ​ເຈົ້າ.
ພວກພໍ່ແມ່ຂອງນັກສຶກສາວິທະຍາໄລເມັກຊິໂກບາງຄົນ ໃນ ຈຳນວນ 43 ຄົນ ທີ່ຫາຍສາບສູນໄປຕັ້ງແຕ່ເດືອນກັນຍາ ເປັນ ຕົ້ນມານັ້ນ ໄດ້ພາກັນເພີ້ມຄວາມພະຍາຍາມຂອງພວກເຂົາ ເຈົ້າຂຶ້ນ ເພື່ອຊອກຫາລູກເຕົ້າຂອງເຂົາເຈົ້າ ຫຼັງຈາກທາງ ການເມັກຊິໂກ ກ່າວວ່າ ພວກນັກຊ່ຽວຊານດ້ານພິສູດຫຼັກ ຖານ ໄດ້ຢັ້ງຢືນຊາກກະດູກທີ່ຖືກເຜົາໄໝ້ ຂອງນັກສຶກສາ ຢ່າງນ້ອຍອີກຄົນນຶ່ງ ພວກພໍ່ແມ່ຂອງນັກສຶກສາໄດ້ເຕົ້າໂຮມກັນ ເມື່ອນຶ່ງເດືອນ ຜ່ານມາຍ້ອນ ຄວາມໂມໂຫ ທີ່ລັດຖະບານບໍ່ໄດ້ດຳເນີນການ ຢ່າງພຽງພໍ ໃນການຊອກຫາພວກລູກເຕົ້າຂອງເຂົາເຈົ້າ ຫຼັງຈາກມີການພົບເຫັນຊາກກະດູກຄັ້ງທຳອິດ ໃນບ່ອນຖິ້ມຂີ້ເຫຍື້ອແຫ່ງນຶ່ງແລະໃນແມ່ ນ້ຳສາຍນຶ່ງ ໃນເມືອງ Guerrero ນັ້ນ ນັກສຶກສາ 43 ຄົນ ໄດ້ຫາຍສາບສູນໄປໃນເດືອນກັນຍາຈາກເມືອງ Iguala ຫຼັງຈາກປະເຊີນໜ້າກັນກັບພວກຕຳຫຼວດ ທີ່ໄດ້ເຮັດໃຫ້ຫຼາຍໆຄົນເສຍຊີວິດໄປເຊັ່ນກັນ ພວກສະມາຊິກຂອງແກ໊ງກຸ່ມນຶ່ງໄດ້ຖືກກ່າວຫາວ່າ ເປັນຜູ້ຄາດຕະກຳ ພວກນັກສຶກສາ ເຫຼົ່ານີ້ ຫລັງຈາກທີ່ເຈົ້າເມືອງ ແລະຕຳຫຼວດເມືອງ Iguala ໄດ້ມອບໂຕພວກນັກສຶກສາ ໃຫ້ພວກເຂົາ ເຈົ້າເມືອງ ພ້ອມທັງພັນລະຍາ ແລະເຈົ້າໜ້າທີ່ຕຳຫຼວດ ແລະພວກສະມາຊິກແກ໊ງຄ້າຢາເສບຕິດຈຳນວນນຶ່ງ ໄດ້ຖືກຈັບກຸມ ການເຂັ່ນຂ້າດັ່ງກ່າວ ໄດ້ພາໃຫ້ມີການເດີນຂະບວນຢ່າງໃຫຍ່ໃນນະຄອນຫຼວງ Mexico City ໂດຍພວກປະທ້ວງໄດ້ທວງໃຫ້ປະທານາທິບໍດີ Enrique Pena Nieto ລາອອກຈາກຕຳແໜ່ງ